郭登
九日喜家人寄书至秉常相过问慰与之共饮至醉述怀有作斐然成章
逐客世多违，浮生自堪悼。尘容绝媚妩，褊性复昏髦。读书虽不多，力学苦欲到。矜愚何足计，见善诚所好。多歧诧流俗，诡遇日趋造。臭味异薰莸，方圆如枘凿。徒云习静定，无以胜浮躁。只拟听乎天，安能媚于灶。青蝇止樊棘，听荧遂颠倒。白日生风霾，喧腾困陵暴。危如鬼手夺，险若虎尾蹈。鲸鲛一失水，蛙𧍮竟争噪。同声相倡和，挟势激潢潦。忮嫉尔惟辜，何恃予敢傲。庞恩宏照烛，散地赐休告。去家将万里，病目叹双眊。虽云处困穷，安可变风操。浮生呆而野，内省久矣祷。避地即高隐，杜门恒却扫。村酿夜能赊，园蔬雨堪芼。中卿极恺悌，软语相慰劳。每嗟千里客，时以一簟犒。优游期卒岁，辛苦何足道。犹叨品禄官，未免太仓耗。牟君我知己，旧学穷阃奥。辞锋万人敌，笔阵百川导。妙手补天娲，雄才荡舟奡。过从忘尔汝，彼此相恋嫪。看承非珷玼，爱惜比圭瑁。同官附书至，珍重如训诰。唐虞弃瑕玼，远迩均覆焘。时方梦良弼，国已诛大盗。老魅竟羞死，明灵逾响报。轰霆拉苦朽，强弩穿鲁缟。朋侪悉窜逐，党与方悔懊。贤愚各以类，水湿火就燥。士生当谨修，天定终怙冒。今晨一尊酒，佳节值吹帽。情欣同啖蔗，志适胜爬瘙。主宾争谑浪，僮仆亦欢噪。酣歌时顿足，起舞欲持翿。赐环应有期，归辕便须膏。